
2. sjednice Vijeća Mjesnog odbora Gračani,
održane 8. srpnja 2021.
u objektu MS Šestine, Šestinski trg 10, sa početkom u 18 sati



NAZOČNI ČLANOVI VIJEĆA: Mirjana Štengl, Lucija Klarić, Tomislav Čegelj, Mladen Sabljić, Ines Udodovsky, Zdenka Novak

NENAZOČNI ČLANOVI VIJEĆA: Luka Perić

OSTALI NAZOČNI: Luka Maloča, Goran Rogić

Predsjedava: Mirjana Štengl, predsjednica Vijeća.

Zapisnik vodi: Lucija Klarić, potpredsjednica Vijeća.



	Predsjednica konstatira da je prisutno 6 od ukupno 7 članova Vijeća, što znači da Vijeće može pravovaljano odlučivati, te otvara 2. sjednicu Vijeća Mjesnog odbora Gračani.

	Bez rasprave, jednoglasno, Vijeće prihvaća tekst Zapisnika 1. konstituirajuće  sjednice Vijeća Mjesnog odbora Gračani, održane 18. lipnja 2021. u objektu MS Šestine, Šestinski trg 10. Na prijedlog predsjednice Vijeća jednoglasno utvrđuje slijedeći



D N E V N I   R E D:


· Tekuća problematika 
· Uređenje zelenih površina – rasprava i donošenje zaključka
· Tramvajska linija br. 15 i br. 33 – rasprava i donošenje zaključka
· Održavanje noćnog reda u cijelom kvartu – rasprava i donošenje zaključka
· Sanacija šahtova – Gračanska cesta – rasprava 
· Zahtjevi za korištenje prostora
· Upiti građana
· Pitanja, prijedlozi i obavijesti

Ad1. Tekuća problematika

Predsjednica predstavlja prijedloge Vijeću za dugoročni plan rada MO Gračani: stavljanje okretišta Mihaljevac u legislativno područje MO Gračani, zalaganje za žurno provođenje projekta Dom Zdravlja Gračani, rješavanje problema kanalizacijske mreže, rješavanje lokacije reciklažnog dvorišta u Gračanima koje je izmješteno nakon izgradnje Sljemenske žičare.

Predsjednica obavještava Vijeće o Komunalnim aktivnostima za 2021.godinu koje su izglasane i provedene u prošlom mandatu te onima koje su trenutno obustavljene u planu za 2021. godinu.

Predsjednica obavještava Vijeće o Zaključku za održavanje nerazvrstanih cesta koji je izglasan u prošlom mandatu i onome što je u sklopu asfalterskog programa do sjednice provedeno. 

Predsjednica otvara raspravu vezanu uz područje ispred i iza Tunela. Utvrđuje da su nakon radova tvrtke Pionir d.o.o. stupići koji su blokirali promet motornih vozila po pristupnom putu do Tunela maknuti i da ih je hitno potrebno vratiti kako bi se zaštitila sigurnost korisnika dječjeg igrališta kod Tunela te okolne zelene površine. Također, predsjednica naglašava kako je stanovnicima ulice Nad Tunelom uklonjena tabla s imenom ulice te da bi istu trebalo vratiti.

Član Vijeća, Tomislav Čegelj javlja se za riječ. Ističe manjak rasvjete kod fitness vježbališta iza Tunela iako je ondje postavljena infrastruktura za rasvjetni stup, a radovi su na projektu završeni. Zastupnik ističe i kako su nakon radova tvrtke Pionir d.o.o. uklonjena rasvjetna tijela na šetnici do postaje stare žičare te kako je cesta u Tunelu dodatno devastirana tijekom građevinskih radova Pionira d.o.o., a asfaltirani put iza Tunela nije vraćen u prvobitno stanje.

Vijeće nakon rasprave donosi sljedeće zaključke:

ZAKLJUČAK

Upućuje se dopis investitoru, Gradu Zagrebu i Gradskom uredu za prostorno uređenje od kojih se zahtjeva da izvođače radova, tvrtku Pionir d.o.o. pozove da područje ispred i iza Tunela vrati u prvobitno stanje u kojem je i bilo prije početka građevinskih radova i to o vlastitom trošku (asfaltiranje staze, povratak ulične rasvjete, uređenje okoliša).

Predsjednica daje Zaključak na glasanje. Svi prisutni članovi Vijeća glasaju ZA.

ZAKLJUČAK

Uputit će zahtjev za postavljanje rasvjetnog stupa kod fitness vježbališta iza Tunela ondje gdje je i postavljena infrastruktura za isti.

Predsjednica daje Zaključak na glasanje. Svi prisutni članovi Vijeća glasaju ZA.

Ad2. Uređenje zelenih površina

Predsjednica iznosi problematiku neuređenih zelenih površina na području Gračana: neobrezano drveće koje šteti vidljivosti prometnih znakova kod križanja okretišta Mihaljevac i Gračanske ceste, neuređene površine i drvored uz tramvajsku prugu linije br. 15, neodržavanje zelenih površina ispod ulice Nad Tunelom. 





ZAKLJUČAK

Obavijestit će se komunalno redarstvo o površinama gdje je primijećeno neadekvatno održavanje zelenih površina, a koje u slučaju Mihaljevac-Gračanska cesta ujedno ugrožava i prometnu sigurnost stanovnika. 

Predsjednica daje Zaključak na glasanje. Svi prisutni članovi Vijeća glasaju ZA.

Ad3. Tramvajska linija br. 15 i br. 33 

Predsjednica upućuje Vijeće kako je nakon sanacije tramvajske pruge iz 2017. godine narušena kvaliteta života građana čiji su objekti smješteni uz prugu. Zbog neprovođenja primjerenog sistema amortizacije i drenaže u postavljanju tračnica, stanovnici svakodnevno trpe vibracije i buku pri prolasku tramvaja koja bitno narušava njihov mir. Stanovnici su također u strahu od dodatne štete koje vibracije mogu nanijeti budući da je dio objekata oštećen u potresu i etiketiran žutim naljepnicama. 

Predsjednica obavještava Vijeće da je prema službenim prometnim pravilima ograničenje brzine za vožnju po tramvajskoj liniji u Gračanima 25 km/h, ali da se isto ograničenje ne poštuje o čemu je i nekoliko puta obavještena i prometna policija. Također, predsjednica pojašnjava kako je razina buke i narušenog mira stanovnika najveća tijekom noći i prolaska noćne tramvajske linije 33. Građani pored pruge zbog toga su ujedno i pisali peticiju.

Predsjednica otvara raspravu za Vijeće. Kratka rasprava. Vijećnik Čegelj smatra kako bi se valjalo konzultirati s inspekcijskim zapisima i utvrditi kako je došlo do toga da je sanacija odrađena na nepovoljan način te na temelju toga zahtjevati ponavljanje radova.

Tijekom rasprave konstatira se kako je u pitanju kompleksni problem koji zahtijeva dodatnu inspekciju i suradnju s Gradom i gradskim uredima ne bi li se utvrdio problem i infrastruktura tramvajske pruge poboljšala. 

Predsjednica predlaže sljedeći zaključak nakon rasprave: 

ZAKLJUČAK

Da se uputi molba prema ZET-u u kojoj bi se na noćnoj liniji 33 privremeno uvela autobusna linija koja bi zamjenjivala tramvaj s ciljem da se sačuva javni red i mir te poštuje Zakon o buci na zadovoljstvo svih stanovnika uz prugu. 

Predsjednica zaključak daje na glasanje. Na glasanju 4 zastupnika su za, 1 protiv, a 1 suzdržan.

Ad4. Održavanje noćnog reda i mira u cijelom kvartu

Predsjednica otvara raspravu vezanu uz nepoštivanje prometnih pravila na Gračanskoj cesti i narušavanju javnog reda i mira tijekom noći na području u blizini Meridijana 16 i rotora. 

Potpredsjednica Vijeća Klarić iznosi kako se tijekom noći na Gračanskoj cesti učestalo prekoračuje brzina vožnje koja ugrožava sigurnost i život sudionika prometa.

Članica Vijeća Udodovsky iznosi kako su građani više puta podnosili prijave policiji vezane uz buku i narušavanje javnog reda i mira na području trgovačkog centra Meridijana 16 i parkirališta u blizini postaje žičare gdje se pojedinci okupljaju i ilegalno utrkuju. 

Predsjednica Vijeća stoga predlaže sljedeći Zaključak:

ZAKLJUČAK

Obavijestit će se Nadležna policijska služba o dotičnim radnjama te će se zahtijevati pojačanje prometne i policijske patrole na području Gračanske ceste i na prometnicama oko trgovačkog centra Meridijan 16.  

Predsjednica daje Zaključak na glasanje. Svi prisutni članovi Vijeća glasaju ZA.

Ad5. Sanacija šahtova – Gračanska cesta

Predsjednica otvara raspravu vezanu uz neadekvatno postavljenje šahtove na Gračanskoj cesti.

Član Vijeća Sabljić javlja se za riječ i utvrđuje kako je dosad spoznato da su šahtovi postavljeni od strane izvođača radova neprimjereni za kolnik te kako je nužno te šahtove zamijeniti. 

Nakon rasprave, predlaže se sljedeće:

ZAKLJUČAK

Obratiti se HEP-u, koji je konstatiran kao tijelo nadležno za dotične šahtove na Gračanskoj cesti i tražiti zamjenu istih o njihovom trošku. 

Predsjednica daje Zaključak na glasanje. Svi prisutni članovi Vijeća glasaju ZA.

Ad6. Zahtjevi za korištenje prostora 

Na sjednici predani su zahtjevi za korištenje prostora od strane političkih stranka MB 365 i HDZ. 

Zahtjev za korištenja prostora MO Gračani HDZ-u je odobren u traženom terminu svaki četvrtak u mjesecu od 19,00 do 20,00 sati.

Zahtjev za korištenje prostora MO Gračani stranci MB 365 odobren je, ali s izmjenama u terminu korištenja i to: svaki četvrtak od 20,00 do 21,00 sat.

Utvrđeno je i da će Mjesni odbor Gračani imati dežurstvo svakog četvrtka u mjesecu od 17:30 do 18:30 za upite građana. 

Ad7. Upiti građana

Predsjednica obavještava Vijeće o upitima građanima koji su upućeni prema Mjesnom odboru Gračani: zamolba za sigurno, prometno uređenje ulica Kvintička i Svibanjčica, zamolba za održavanjem zelenila kod Sljemenske žičare te problem kanalizacije i fekalnih voda u ulici Lipovčica koji će se dalje rješavati u suradnji s Gradskom četvrti i nadležnim gradskim uredima te službama. 

Ad8. Pitanja, prijedlozi i obavijesti

Predsjednica predlaže da Vijeće do sljedeće sjednice formira i radne skupine za određena područja kako bi se poboljšala kvaliteta života stanovnika i obogatio sadržaj u kvartu.

Vijeće konstatira i da je tabla za lokalne obavijesti koja je bila smještena na području OŠ Gračani uklonjena i kako će se, u dogovoru s OŠ Gračani, pokušati naći drugo mjesto na školskom području za oglasnu ploču.  

Sjednica je dovršena u 20,00 sati.



KLASA: 026-02/21-002/1156
URBROJ: 251-06-11-201-21-2
U Zagrebu, 8. srpnja 2021.



Zapisnik sastavila: 							     Predsjednica
Lucija Klarić							Vijeća Mjesnog odbora Gračani:
                                   							   Mirjana Štengl



